Nazir müavini son vaxtlarda tibbi-sosial ekspertiza sahəsində şəffaflığın təmin olunması və bu sahəyə nəzarətin artırılmasının ilkin əlillik təyin olunanların sayının azalmasına, əlilliyi olan şəxslər arasında tam və hissəvi reabilitasiya göstəricilərinin yüksəlməsinə səbəb olduğunu, digər tərəfdən bu sahə ilə bağlı şikayət xarakterli müraciətlərin sayının kəskin şəkildə azaldığını qeyd edib. N.Məmmədov hazırda nazirlik tərəfindən aparılan islahatların əlilliyin müayinəsi sistemini də əhatə etdiyini vurğulayıb. O bildirib ki, ƏƏSMN-nin Mərkəzləşdirilmiş İnformasiya Sistemi üzərində yaradılan tibbi-sosial ekspertiza və reabilitasiya alt sistemi əlillik təyinatı prosesinin tam avtomatlaşdırılmasına yönəlib. Bu sistem əlillik müayinələrinin aparılması üçün müvafiq məlumatların əks olunduğu göndəriş formalarının kağız daşıyıcılar vasitəsilə deyil, elektron şəkildə TSEK-lərə göndərilməsini, bununla da qeyd olunan sahədə neqativ hallara şərait yaradan məmur-vətəndaş təmaslarının minimuma endirilməsini təmin edir. Eyni zamanda, həmin sistem vasitəsilə yaradılan elektron bazada əlillik müayinələrinin nəticələri barədə məlumatlar əhatə olunur ki, bununla da aidiyyəti dövlət orqanları tərəfindən müvafiq məlumatlar bu bazadan elektron qaydada əldə olunur.